钦定古今图书集成/明伦汇编/氏族典/第260卷 > 王晞
## 钦定古今图书集成/明伦汇编/氏族典/第260卷 > 王晞

按《北齐书王昕传》：“昕弟晞，字叔朗，小名沙弥。幼而孝
谨，淹雅有器度，好学不倦，美容仪，有风则。魏末，随母
兄东适海隅，与邢子良游处。子良爱其清悟，与其在
洛两兄书曰：‘贤弟弥郎，意识深远，旷达不羁，简于造
次，言必诣理，吟咏情性，往往丽绝。恐足下方难为兄，
不暇虑其不进也。魏永安初，第二兄晖聘梁，启晞释’”
褐，除员外散骑侍郎。征署广平王开府功曹史。晞愿
养母，竟不受署。母终后归邺，齐神武访朝廷子弟忠
孝谨密者，令与诸子游，晞首应此选。补中外府功曹
参军，带常山王演友。齐天保初，行太原郡事。及文宣昏逸，常山王数谏，帝疑王假辞于晞，髡鞭钳配甲方。
居三年，徙还为王友。济南嗣立，除晞并州长史。王还
并州，奏为司马。寻诏以司马领吏部郎中。昭帝践祚，
除散骑常侍，仍兼吏部郎中。时百官请建东宫，敕未
许，每令晞就东堂监视太子冠服，导引趋拜。为太子
太傅。晞以局司奉玺授皇太子。太子释奠，又兼中庶
子。帝欲以晞为侍中，苦辞不受。历东徐州刺史，秘书
监。武平初，迁大鸿胪，加仪同三司、监修起居注，待诏
文林馆。性闲淡寡欲，在并州，虽戎马填闾，未尝以世
务为累，啸咏遨游，登临山水，人士谓之“物外司马。”齐
亡，周武以晞为仪同大将军、太子谏议大夫。隋开皇
元年，卒于洛阳，年七十一。赠仪同三司、曹州刺史。